Ir-Regolament tal-Kummissjoni (KE) Nru 778/2002
tas-7 ta’ Mejju 2002
li jemenda r-Regolament (KE) Nru 2799/1999 li jippreskrivi regoli dettaljati għall-applikazzjoni tar-Regolament tal-Kunsill (KEE) Nru 1255/1999 rigward l-għotja ta’ għajnuna għal ħalib xkumat u trab tal-ħalib xkumat maħsub għall-għalf tal-bhejjem u l-bejgħ ta’ dan it-trab tal-ħalib xkumat
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1255/1999 tas-17 ta’ Mejju 1999 dwar l-organizzazzjoni komuni tas-suq tal-ħalib u prodotti tal-ħalib [1], kif emendat l-aħħar bir-Regolament tal-Kummissjoni (KE) Nru 509/2000 [2], u b’mod partikolari l-Artikoli 10 u 15 tiegħu,
Billi:
(1) Ir-Regolament tal-Kummissjoni (KE) Nru 2799/1999 [3], kif emendat l-aħħar bir-Regolament (KE) Nru 213/2001 [4], huwa l-kitba mill- tar-Regolament tal-Kummissjoni (KEE) Nru 1725/79 tas-26 ta’ Lulju 1979 dwar ir-regoli għall-għotja ta’ għajnuna għal ħalib xkumat ipproċessat f’għalf kompost u trab tal-ħalib xkumat maħsub għall-għalf ta’ l-għoġġiela [5]. Skond it-termini ta’ l-Artikolu 1(3) tar-Regolament (KEE) Nru 1725/79 u b’konformità ma’ l-applikazzjoni prattika tiegħu, taħlitiet maħsuba għall-manifattura ta’ għalf kompost ikun fihom trab tal-ħalib xkumat li miegħu wieħed jew aktar mill-ingredjenti elenkati f’dak il-paragrafu jistgħu jiżdiedu. Sabiex jitneħħa kull dubju dwar l-interpretazzjoni ta’ l-Artikolu 4 tar-Regolament (KE) Nru 2799/1999, li jippreskrivi r-rekwiżiti tal-kompożizzjoni għat-taħlitiet, dik l-applikazzjoni prattika mill-Istati Membri għandha tiġi kkonfermata u l-Artikolu għandu għalhekk ikunu iċċarat b’mod retroattiv.
(2) Il-miżuri previsti f’dan ir-Regolament huma skond il-fehma tal-Kumitat ta’ Ġestjoni għal Ħalib u Prodotti tal-Ħalib,
ADOTTAT DAN IR-REGOLAMENT:
L-Artikolu 1
L-Artikolu 4 tar-Regolament (KE) Nru 2799/1999, punt (a) huwa mibdul b’dan li ġej:
"(a) trab tal-ħalib xkumat u, kif jista’ jkun il-każ,"
L-Artikolu 2
Dan ir-Regolament għandu jidħol fis-seħħ fil-jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika mill-1 ta’ Jannar 2000.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-7 ta’ Mejju 2002.